Source: https://www.postimees.ee/4272677/video-ka-ringkonnakohus-moistis-kaur-kenderi-lapsporno-loomises-oigeks
Timestamp: 2019-12-12 09:03:51+00:00
Document Index: 4367462

Matched Legal Cases: ['kohus ', 'kohus ', 'kohus ', 'Kohus ', 'Kohus ', 'kohus ']

Video: ka ringkonnakohus mõistis Kaur Kenderi lapsporno loomises õigeks - Eesti - Postimees: Värsked uudised Eestist ja välismaalt
Video: ka ringkonnakohus mõistis Kaur Kenderi lapsporno loomises õigeks
11. oktoober 2017, 15:08
Tallinna ringkonnakohus jättis täna lapsporno loomises süüdistatava kirjanik Kaur Kenderi õigeksmõistmise muutmata.
Kohus rahuldas prokuröri apellatsiooni osaliselt, tühistades Harju maakohtu 16. mai otsusega Kaur Kenderile süüteomenetluses tekitatud mittevaralise kahju hüvitise (500 eurot) väljamõistmise. Ülejäänud osas jäi maakohtu muutmata otsus mõista Kaur Kender õigeks.
«Ameerika Ühendriikides ja Suurbritannias Kaur Kenderi tegu karistatav ei ole,» sõnas kohtunik Andres Parmas.
Kirjanik Kaur Kenderi hinnangul näitab Tallinna ringkonnakohtu kolmapäevane otsus jätta tema õigeksmõistmine jõusse, et eestikeelse sõnavabaduse tagavad USA ja Suurbritannia.
«Kohus kinnitas seda tunnet, mis mul on mitu aastat olnud, et eesti keeles on sõna- ja kunstivabadus täielikult tagatud Ameerika Ühendriikides ja Ühendkuningriigis,» ütles Kender BNSile.
Otsust muudeti mittevaralise kahju osas
Mittevaralise kahju osas asus ringkonnakohus seisukohale, et kaitsjale ja süüdistatavale ei saanud tulla üllatusena PERHi poolt antud tõendi avaldamine avalikul kohtuistungil. Kaitsja ei kasutanud õigust taotleda kohtuistungi kinniseks kuulutamist delikaatsete isikuandmete avaldamise ajaks. Ühtlasi ei märkinud kaitsja, et tegemist oleks ebaseadusliku tõendiga, mida ei tohi uurida. Seega ei rikkunud prokurör kriminaalmenetlusõigust, avaldades kohtuistungil andmeid K. Kenderil diagnoositud psüühikahäire kohta, vaid vastupidi – oli kohustatud need andmed avaldama. Seetõttu puudub alus kahju hüvitamiseks.
Ringkonnakohtu otsusele saab esitada kassatsiooni 30 päeva jooksul alates otsuse avalikult teatavakstegemisest. Prokuratuur ütles pärast tänase otsuse teatavakstegemist, et nende seisukoht olnud kogu senise protsessi vältel tuua antud vaidlusesse lõplik õigusselgus, mistõttu on plaanis esitada kassatsioonkaebus riigikohtusse.
Prokuratuur tahtis süüdimõistmist
Esimeses kohtuastmes õigeks mõistetud Kenderi süüasja viis ringkonnakohtusse Põhja ringkonnaprokuratuur. Prokuratuuri kinnitusel on nad ka pärast Harju maakohtu motiveeritud lahendi avaldamist jätkuvalt seisukohal, et Kenderi süü lapsporno loomises on tõendatud ning ringkonnakohtule esitatud apellatsioonis taotles prokurör Kenderi süüdimõistmist.